TARYBOS REGLAMENTAS (EB) Nr. 1567/2005
2005 m. rugsėjo 20 d.
iš dalies keičiantis Reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
Reglamento (EEB) Nr. 2092/91 (1) 11 straipsnio 6 dalies a punkte nustatyta, kad kompetentingos valstybių narių institucijos gali suteikti leidimus iki 2005 m. gruodžio 31 d. parduoti produktus, importuotus iš trečiosios šalies, kuri nėra įtraukta į sąrašą, nurodytą to straipsnio 1 dalies a punkte.
(2)
2004 m. birželio 10 d. komunikate Europos Parlamentui ir Tarybai dėl Europos veiksmų plano dėl ekologiškų maisto produktų ir ekologinės žemdirbystės Komisija paskelbė, kad ji siūlys dalinį Reglamento (EEB) Nr. 2092/91 pakeitimą, kuriuo esamos nacionalinės leidžiančios nukrypti importo nuostatos būtų pakeistos nauja pastovia sistema, naudojant techninio lygiavertiškumo įvertinimus, atliekamus šiam tikslui Bendrijos paskirtų institucijų.
(3)
Būtina skirti pakankamai laiko šiai naujai pastoviai sistemai sukurti ir įgyvendinti.
(4)
Šiuo metu nereikėtų be reikalo riboti prekybos ekologiškais produktais, todėl esamų pereinamojo laikotarpio priemonių galiojimas turėtų būti pratęstas dar vieneriems metams.
(5)
Reglamentas (EEB) Nr. 2092/91 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 11 straipsnio 6 dalies a punkto pirmoje pastraipoje data „2005 m. gruodžio 31 d.“ pakeičiama „2006 m. gruodžio 31 d.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 20 d.